b'\n_START_ARTICLE_\nVi\xc5\xa1tvanagis\n_START_SECTION_\nPaplitimas\n_START_PARAGRAPH_\nPaplit\xc4\x99 \xc5\xa1iaurinio pusrutulio daugiausiai vidutini\xc5\xb3 platum\xc5\xb3 ir subtropik\xc5\xb3 klimto juostose, re\xc4\x8diau arkties klimato zonos pietesn\xc4\x97se platumose.\n_START_SECTION_\nPaplitimas Lietuvoje\n_START_PARAGRAPH_\nSavaime gyvena Lietuvoje, aptinkamas i\xc5\xa1tisus metus, gana da\xc5\xbenas, bet \xc4\xafra\xc5\xa1ytas \xc4\xaf Lietuvos raudonosios knygos 3 (R) kategorijos s\xc4\x85ra\xc5\xa1us.\n_START_SECTION_\nGyvenamoji aplinka\n_START_PARAGRAPH_\nGyvena toliau nuo gyvenvie\xc4\x8di\xc5\xb3 mi\xc5\xa1ko tankm\xc4\x97je, o per\xc4\x97jimui daugiausiai pasirenka juodalksnynus, ber\xc5\xbeynus ar mi\xc5\xa1rius medynus.\n_START_SECTION_\nLizdaviet\xc4\x97s ir per\xc4\x97jimas\n_START_PARAGRAPH_\nLizd\xc4\x85 krauna 6-20\xc2\xa0m auk\xc5\xa1tyje i\xc5\xa1 saus\xc5\xb3 \xc5\xa1ak\xc5\xb3. Gali per\xc4\x97ti tame pa\xc4\x8diame lizde kelerius metus i\xc5\xa1 eil\xc4\x97s arba u\xc5\xbeimti juod\xc5\xb3j\xc5\xb3 gandr\xc5\xb3, suopi\xc5\xb3 lizdus. Deda 3-4 melsvus ar balsvus kiau\xc5\xa1inius. Peri 35-38 dienas.\n_START_SECTION_\nMityba\n_START_PARAGRAPH_\nMinta \xc4\xafvairiais mi\xc5\xa1ko pauk\xc5\xa1\xc4\x8diais: k\xc4\x97k\xc5\xa1tais, strazdais giesmininkais, kikiliais, margaisiais geniais. Migruojant med\xc5\xbeioja vi\xc5\xa1tas ir kitus naminius pauk\xc5\xa1\xc4\x8dius, varnas, baland\xc5\xbeius. Taip pat gaudo smulkius \xc5\xbeinduolius\xc2\xa0\xe2\x80\x93 voveres, kurmius, pel\xc4\x97nus, ki\xc5\xa1kius.\n_START_SECTION_\nI\xc5\xa1vaizda\n_START_PARAGRAPH_\nK\xc5\xabno vir\xc5\xa1utin\xc4\x97 pus\xc4\x97 pilkai rusva, pilko ar rudo atspalvio. Galva tamsesn\xc4\x97, baltai d\xc4\x97m\xc4\x97ta. Antakis baltas. Pakau\xc5\xa1yje balti ta\xc5\xa1ku\xc4\x8diai. K\xc5\xabno apatin\xc4\x97 pus\xc4\x97 balta su skersiniais juodais dry\xc5\xbeiais. Uodega ilga, skersai dry\xc5\xbeuota. Pauodegys baltas. Snapas melsvai juodas. Kojos geltonos, nagai juosvi. Patel\xc4\x97 kiek pilkai rusva su balsvomis d\xc4\x97mel\xc4\x97mis, uodega tamsiai skersai dry\xc5\xbeuota. Apatin\xc4\x97 k\xc5\xabno pus\xc4\x97 rusva arba balsva su juosvomis i\xc5\xa1ilgin\xc4\x97mis d\xc4\x97m\xc4\x97mis.'